Ma wil kanker-eenheid kindervriendelik maak | Maroela Media
Foto: Facebook/ Luani Oosthuizen
Toe Luani Oosthuizen se seun, Neil (11), in Julie 2014 met kanker gediagnoseer is, was dit 'n groot skok omdat Neil nog altyd 'n gesonde kind was wat uitgeblink het in landloop en stoei.
Nadat hulle 'n kwaadaardige massa so groot soos 'n sokkerbal in sy bekken gekry het, moes Neil behandeling by Tygerberg Hospitaal, 'n staatshospitaal in die Kaap, ontvang. Hoewel dié gesin 'n mediese fonds het, is Neil na Tygerberg verwys omdat hy die beste behandeling daar sou ontvang.
Luani meen niks kon hulle voorberei op die toestand van Tygerberg se pediatriese onkologie-eenheid nie. Hoewel Neil die beste behandeling sou kry, het die omstandighede in die hospitaal haar geskok.
Nadat Neil oorgeplaas is na 'n privaat hospitaal, het die omstandighede by Tygerberg Luani bygebly. Sy het besluit om 'n projek, Touching the heart, te begin om dié eenheid reg te ruk en meer kindervriendelik te maak. "Hulle kyk goed na die kinders, maar dis nie net die kanker wat behandel moet word nie – jou kind moet ook behandel word."
Hoewel sy eers gesukkel het, het Luani uiteindelik toestemming by die hospitaal ontvang om die pediatriese onkologie-eenheid heeltemal op te knap. "Die hospitaal het dit baie duidelik gestel dat daar geen geld beskikbaar is om my te help nie omdat dit vir die nodige toerusting gebruik word, wat eintlik sin maak."
Luani het alle moontlike kontakpersone genader om te help en sy meen die Here sal moet voorsien om dié projek te voltooi. "Ek wil die vloere oordoen, die saal uitverf, gordyne ophang en ordentlike televisiestelle insit." Die hele projek gaan ongeveer R2 miljoen kos, en sy het reeds R60 000 ingesamel. Sy werk tans aan verskeie projekte om dié geld in te samel, waaronder 'n gala-aand op 16 Junie in die Paarl waar verskeie items opgeveil sal word.
Hierdie ma is baie gemotiveerd en niks sal haar keer om dié projek te voltooi nie. "Dit gaan gedoen word, dis net 'n kwessie van tyd."
Mense wat belangstel om dié geleentheid by te woon of die projek te ondersteun, kan gerus vir Luani nader by [email protected].
Ek bewonder mense soos jy se ontbaatsugtige hulp. Sal jou mettertyd kontak met ietsie. Sjoe…wens ek kon Lotto wen en almal help wat ek so graag WIL help!
Tans ontvang my seuntjie Chemoterapie by Tygerberg Pediatriese Onkologie. Ek deel die artikel se sentiment. Die mediese sorg is uitstekend maar die saal is net nie kindervriendelik nie…
AI Marieta en Hendrik ek wens so ek kan elkeen help. Dalk kan ek met iets kleins..vra Maroela asb om my epos adres aan julle te stuur, ek gee toestemming hiermee en net dalk is daar ietsie kleins wat ek mee kan help. Ek WIL so graag, ek help so baie net waar ek kan en die fondse is ook nie altyd daar nie, maar ja, laat ek hoor van julle!
Skep 'n "Go Fund me" rekening aanlyn. Dan kan ons wat in die verre is, en ander mense internasionaal maklik bydra tot jou fonds. Ek het hier in Amerika gesien watter verskil 'n vriendelike, verwelkomende atmosfeer kan maak vir herstel. Dis so nodig. Voorspoed met jou projek.